**Frivillighed og frivilligt arbejde på det socialpædagogiske arbejdsområde forstår vi således:**

Når mennesker fra civilsamfundet bidrager med et supplement til et eksisterende tilbud – eller via samskabelse, hvor frivillige bliver reelt inddraget sammen med borgere og medarbejdere i en proces, hvor alle parter har mulighed for at bidrage til at kvalificere muligheder og nye løsninger**.**

Den frivillige indsats på det særlige sociale område skal altid forstås som et supplement til nedenstående og må aldrig erstatte den faglige og professionelle indsats:

* Vi arbejder med inklusion af borgere som en del af de socialpædagogiske handleplaner.
* Vi arbejder altid ud fra servicelovens bestemmelse i forhold til at give borgerne den nødvendige støtte og hjælp, så de bliver i stand til at leve et liv på så normale vilkår som muligt, uanset graden og omfanget af et fysisk, psykisk eller socialt handicap.
* Vurderingen af omfanget af denne hjælp skal altid tage sit udgangspunkt i borgerens individuelle situation og altid i et kompenserende perspektiv.

**Forudsætninger:**

De sociale tilbud indenfor det særlige sociale område skal indtænke civilsamfundets tilbud i den individuelle handleplan.

Det betyder konkret, at vi skal bruge frivillige som et redskab til at få borgerne inkluderet i sportsklubber, foreninger og så videre.

Tager vi udgangspunkt i, at vi bruger frivillige til at åbne døre til dette område for borgerne, er indsatsen en direkte forlængelse af det socialpædagogiske udviklingsarbejde, der sker i tilbuddet.

Vores udgangspunkt er, at medlemmerne inddrages i vurderingen af mulighederne for brug af frivillige.

Vi vil samarbejde med arbejdsgiverne i en ligeværdig dialog om muligheder og rammer og bidrage med vores viden på et fagligt grundlag, for derigennem at belyse hvor der er muligheder for en frivillig indsats.

**”Frivillige skal ind på borgernes område, hvis de er inviteret, fordi frivillige kan medvirke til at bane vejen for, at borgeren kommer ud og benytter sig af lokalsamfundets muligheder.”**

**Det kræver, at medarbejderne og ledelsen i fællesskab forholder sig til følgende:**

* at det er faglig og konkret viden, der definerer brugen og omfanget af frivillighed
* at retningslinjer er aftalt i MED-systemet
* at der er taget stilling til tavshedspligt, økonomi og magtanvendelse
* at brugen af frivillige ses som et ekstra tilbud til borgeren
* at frivillige ikke bruges til at løse budgetmæssige udfordringer.

**At der opstilles etiske regler i forhold til:**

* hvem bestemmer, hvilke borgere der skal have en frivillig
* hvem inviterer den frivillige indenfor på borgerens vegne
* skal pårørende bruges som frivillige
* at frivillige ikke bruges i ledsagerordninger. Det er to forskellige tilbud.

Al samvær og kommunikation med borgerne er socialpædagogisk relations- og behandlingsarbejde. Der skal derfor være en særlig opmærksomhed på, at frivillige yder et supplement i forhold til dette arbejde.